b'\n_START_ARTICLE_\nS\xc3\xa4\xc3\xa4nkest\xc3\xa4v\xc3\xa4 ter\xc3\xa4s\n_START_PARAGRAPH_\nS\xc3\xa4\xc3\xa4nkest\xc3\xa4v\xc3\xa4 ter\xc3\xa4s eli corten-ter\xc3\xa4s on kuparilla, kromilla, nikkelill\xc3\xa4 ja fosforilla niukasti seostettu ter\xc3\xa4slaatu, jonka pinnalle muodostuu ulkoilmassa hapen ja kosteuden vaikutuksesta oksidikerros. Pintaan muodostuva tiivis oksidikerros est\xc3\xa4\xc3\xa4 korroosion jatkumisen syvemm\xc3\xa4lle._NEWLINE_Oksidikerroksen muodostumisen j\xc3\xa4lkeen s\xc3\xa4\xc3\xa4nkest\xc3\xa4v\xc3\xa4t ter\xc3\xa4kset saavat ruskeanoranssin, ruosteen v\xc3\xa4rin. Himme\xc3\xa4 v\xc3\xa4ri vaihtelee voimakkaasti pinnan m\xc3\xa4rkyyden mukaan: kuivana l\xc3\xa4hes oranssi pinta on m\xc3\xa4rk\xc3\xa4n\xc3\xa4 tummanruskea._NEWLINE_Tavanomaisissa ter\xc3\xa4slaaduissa korroosio ulkoilmassa tapahtuu sykleitt\xc3\xa4in \xe2\x80\x93 syntyv\xc3\xa4 karkeahko ruostekerros kuluu pois ja ter\xc3\xa4s ruostuu uudelleen, mik\xc3\xa4 jatkuvasti toistuessaan aiheuttaa materiaalikatoa, korroosioh\xc3\xa4vikki\xc3\xa4. S\xc3\xa4\xc3\xa4nkest\xc3\xa4v\xc3\xa4t ter\xc3\xa4kset ruostuvat nopeasti hienojakoiseen, tiiviiseen ja kest\xc3\xa4v\xc3\xa4\xc3\xa4n oksidipintaan asti, jolloin korroosioh\xc3\xa4vikki j\xc3\xa4\xc3\xa4 hyvin pieneksi._NEWLINE_Tekniikan edell\xc3\xa4k\xc3\xa4vij\xc3\xa4n\xc3\xa4 toimi amerikansuomalainen arkkitehti Eero Saarinen, joka k\xc3\xa4ytti sit\xc3\xa4 ensi kerran vuonna 1963 valmistuneessa John Deere -traktoriyhti\xc3\xb6n p\xc3\xa4\xc3\xa4konttorissa Yhdysvaltojen Illinois\xe2\x80\x99ssa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nS\xc3\xa4\xc3\xa4nkest\xc3\xa4vi\xc3\xa4 ter\xc3\xa4ksi\xc3\xa4 k\xc3\xa4ytet\xc3\xa4\xc3\xa4n verhouksena rakennusten julkisivuissa, rakenteena esimerkiksi silloissa ja s\xc3\xa4ili\xc3\xb6iss\xc3\xa4, sek\xc3\xa4 l\xc3\xa4mp\xc3\xb6tekniss\xc3\xa4 laitteissa esimerkiksi savupiipuissa ja l\xc3\xa4mp\xc3\xb6kattiloiden tulipesiss\xc3\xa4 sek\xc3\xa4 hormiosissa. Yleens\xc3\xa4 ter\xc3\xa4spinta j\xc3\xa4tet\xc3\xa4\xc3\xa4n t\xc3\xa4ysin k\xc3\xa4sittelem\xc3\xa4tt\xc3\xa4, mutta tarvittaessa se voidaan maalata, esimerkiksi jos ter\xc3\xa4s joutuu jatkuvaan vesikosketukseen, tai ankariin olosuhteisiin (esimerkiksi merikontit). Ter\xc3\xa4ksen korroosiok\xc3\xa4ytt\xc3\xa4ytyminen v\xc3\xa4hent\xc3\xa4\xc3\xa4 ja hidastaa vaurioituneen maalipinnan alla etenev\xc3\xa4\xc3\xa4 korroosiota. Rantasalmen vesitorni on valmistettu kokonaan s\xc3\xa4\xc3\xa4nkest\xc3\xa4v\xc3\xa4st\xc3\xa4 ter\xc3\xa4ksest\xc3\xa4. _NEWLINE_S\xc3\xa4\xc3\xa4nkest\xc3\xa4vi\xc3\xa4 ter\xc3\xa4ksi\xc3\xa4 voidaan kylm\xc3\xa4muovata normaalisti ja ne ovat hyvin hitsautuvia. Seostuksessa k\xc3\xa4ytetyn fosforin vuoksi iskusitkeys on tavanomaista ter\xc3\xa4st\xc3\xa4 huonompi. Haurasmurtumavaaran vuoksi ter\xc3\xa4s soveltuu parhaiten ohuihin levy- ja profiilirakenteisiin._NEWLINE_S\xc3\xa4\xc3\xa4nkest\xc3\xa4vien ter\xc3\xa4sten kauppanimikkeit\xc3\xa4 ovat muun muassa COR-TEN A, COR-TEN B, COR-TEN HighTemp, S355J0WP ja S355J2WP.'